钦定古今图书集成/理学汇编/学行典/第064卷 > 顾宪成语录 > 《长天理铭》前人
## 钦定古今图书集成/理学汇编/学行典/第064卷 > 顾宪成语录 > 《长天理铭》前人

“天理之至，惟仁与义。仁只在孝，义只在弟。苟孝于亲，
是能为子；苟弟于兄，是能为弟。”能为子弟，他不外是
此之不能，何况他事？尽乎人伦，尧舜为至，然其为道，
孝弟而已。知斯二者，即所谓知；节斯二者即所谓礼。
“实有二者，即信之谓安”，“行二者乐则生矣。五常百行，
不离斯二。穷神知化，亦由此始。如或不然，流入佛氏”，
名为周遍，实外伦理。事亲从兄，岂不甚易。人非不能，
特不为耳。呜呼！仁义为之由己，尚勉之哉，毋自暴弃。

《鸿苞无欲篇》：海上一将门子，年少貌伟，精骑射，而以
他罪废职。中丞王公谓之曰：“汝将种气貌如此，似可
用，何为置在闲局？明发校射，命中者必用汝。”明日射，
连发不中，人咸惜之，曰：“命也。”余读《路史》，夏王命羿射
于方豕之皮，征南之的曰：“中之，赏子万金；不中，削十
邑。”羿援矢而色荡，射之，矢逸，再发不中。王谓傅弥仁
曰：“羿发无不中，而今也不中，何故？”对曰：“若羿者，喜惧
之为灾，而万金之为患也。人能遗其喜惧之私，与万
金之患，则天下无愧于羿矣。”王曰：“善。吾乃今知无欲
之道矣。有万金之利，艳其前；十邑之患，惧其后，虽以
羿之神射，顿失其神，况他人哉？将门之子之发而不
中，亦以是也。智如巫臣夏姬之惑，破”家亡族，识如崔
浩，《国书》之祸，股栗声嘶，至人足垂二分，挥斤八极，而
神色不变，无欲故也。

《韩诗外传》：“嗜欲者，逐祸之马也。”

《抱朴子嘉遁》篇：“以欲广则浊和，故委世务而不纡眄。”
《崇教》篇：“触情纵欲，谓之非人。”

《宋史李侗传》：侗教学者曰：“学问之道，不在多言，但默
坐澄心，体认天理。若是，虽一毫私欲之发，亦退听矣。”
杨龟山《语录》：“仲素《西铭》只是发明一个事天底道理，
所谓事天者，循天理而已。”

《读书录》：张南轩“无所为而为之”之言，其义甚大。盖无
所为而为者皆天理；有所为而为者皆人欲。如日用
闲大事小事，只道我今当如此做，做了心下平平如
无事一般，便是无所为而为。若有一毫求知求利之
意，虽做得十分中理、十分事业，总是人欲之私，与圣
人之心绝不相似。

“鸿苞有片云，即点太清。有微尘，即点明镜。有纤欲，即
点灵性。